[{"text_idx": "#000002", "text": "Mae\u2019r filltir gyntaf yn dringo\u2019n raddol ar hyd yr hen drac a wasanaethai chwarel lechi Bwlch Cwm Llan cyn esgyn yn serth dros dir creigiog i grib Llechog. Mae\u2019r llwybr yn dilyn y grib i gyfeiriad Bwlch Main cyn y ddringfa olaf i\u2019r copa."}, {"text_idx": "#000003", "text": "Mae cyrraedd copa\u2019r Wyddfa yn dasg heriol. Mae Awdurdod Parc Cenedlaethol Eryri yn dosbarthu\u2019r holl lwybrau i fyny\u2019r Wyddfa fel llwybrau anodd a llafurus. Mae angen lefel dda o ffitrwydd, ac mae sgiliau cyfeiriannu yn hanfodol."}, {"text_idx": "#000004", "text": "Mae rhai rhannau o ran olaf o lwybr Rhyd Ddu yn arwain ar hyd llwybr cul a chreigiog gyda llethrau serth oddi tano. Rhaid bod yn ofalus iawn ar y rhannau hyn. Dim ond cerddwyr profiadol gydag offer arbenigol ddylai fentro heibio\u2019r pwynt hwn yn ystod tywydd rhewllyd neu aeafol."}, {"text_idx": "#000009", "text": "Mae gwasanaeth bws Sherpa\u2019r Wyddfa yn wasanaeth cyfleus sy\u2019n teithio rhwng pob un o\u2019r chwe llwybr i gopa\u2019r Wyddfa."}, {"text_idx": "#000011", "text": "Am wybodaeth pellach ar sut i gyrraedd llwybrau\u2019r Wyddfa, darllenwch ganllaw cynhwysfawr Awdurdod y Parc Cenedlaethol neu ymwelwch a\u0302 gwefan Sherpa\u2019r Wyddfa."}, {"text_idx": "#000016", "text": "Mae\u2019r Wyddfa yn fynydd heriol i\u2019w dringo. Ni ddylid mentro i\u2019r copa ar hap. Gall ffactorau fel y tymhorau, lefel eich ffitrwydd, eich sgiliau mynydda, eich paratoadau ymlaen llaw, a phoblogrwydd y mynydd i gyd effeithio ar eich profiad o\u2019r Wyddfa."}, {"text_idx": "#000018", "text": "Yn ystod rhan gyntaf y llwybr, byddwch yn mynd heibio i weddillion Chwarel Lechi\u2019r Ffridd, a oedd yn gweithio tan y 1860au. Mae arwyddion o chwarela, mwyngloddio a diwydiant i\u2019w gweld ar draws llethrau\u2019r Wyddfa, gan gynnwys Chwarel Lechi De\u2019r Wyddfa ar hyd llwybr Watkin a gwaith copr Britannia ar y Pyg a\u2019r Mwynwyr."}, {"text_idx": "#000019", "text": "Chwarela, mwyngloddio a ffermio oedd prif fywoliaeth yr ardal ar un adeg, gyda phentrefi fel Rhyd Ddu wedi\u2019u hadeiladu\u2019n gyfan gwbl i gartrefu teuluoedd y chwarelwyr. Mae ffermio yn parhau i fod yn un o brif fywoliaeth y Parc Cenedlaethol heddiw, ac mae mynyddoedd fel yr Wyddfa yn gartref i glytwaith enfawr o ffermydd mynydd."}, {"text_idx": "#000020", "text": "Mae pwynt hanner ffordd y llwybr yn cynnig cyfle i edrych i lawr dros olygfeydd trawiadol Rhyd Ddu gyda Llyn y Gadair a Llyn Cwellyn bob ochr i\u2019r pentref."}, {"text_idx": "#000022", "text": "Yn o\u0302l y chwedl, bu i Owain Glyndw\u0302r, un o dywysogion mwyaf adnabyddus Cymru, unwaith guddio rhag ei elynion mewn ogof ar lethrau Moel yr Ogof."}, {"text_idx": "#000023", "text": "Yn o\u0302l yr hanes, roedd Glyndw\u0302r yn cael ei erlid gan filwyr o Loegr a dringo i fyny hollt 300 troedfedd o graig ar Foel Hebog. Gwrthododd y milwyr ddringo\u2019r graig ar o\u0302l Glyndw\u0302r, gan ddychwelyd i Feddgelert gerllaw. Daeth Glyndw\u0302r ar draws ogof lle bu\u2019n cuddio nes i\u2019r milwyr ddychwelyd i Loegr. Mae\u2019r ogof wedi cael ei hadnabod fel Ogof Owain Glyndw\u0302r ers hynny."}]